12. schôdza NR SR - 8.deň - A. dopoludnia
Dátum: 2024-04-26
Poslanec: Števulová, Zuzana (PS)
Druh vystúpenia: Vystúpenie v rozprave

123. Vážení kolegovia, kolegyne, myslím, že v tejto rozprave už toho bolo naozaj povedaného dosť. Veľmi veľa argumentov tu padlo, ktoré neustále znova a znova potvrdzujú, že tento predložený zákon je nesprávny, je zlý, je v rozpore s právom Európskej únie aj so slovenským právnym poriadkom, a z môjho pohľadu je aj neopraviteľný. Myslím si, že v tomto na našej strane niet sporu, žiaľ, tieto argumenty akosi unikajú pozornosti našich kolegov a kolegýň z koaličných parlamentných lavíc. Mám za to, že v tomto by ich mala presvedčiť aspoň včerajšia návšteva podpredsedníčky Európskej komisie pani Jourovej, ktorá rovnako pripomenula premiérovi Ficovi a všetkým nám, že v prípade, ak tento návrh zákona prejde naším parlamentom, tak bude v rozpore s právom Európskej únie a Európska komisia bude musieť konať. Verím, že aspoň na toto naši kolegovia a kolegyne zareagujú, a v prípade, ak by sa teda o tomto zákone hlasovalo, tak ho nepodporia. Ja si dokonca dovolím tvrdiť, že akékoľvek pozmeňovacie návrhy, ktoré by v tom druhom čítaní prišli, či už by sa týkali napríklad obmedzenia platnosti tohto zákona vo vzťahu k tým športovým zväzom alebo k nejakým charitatívnym organizáciám, by tomu nepomohli, pretože by sme sa v skutočnosti dopustili znova len porušenia princípu diskriminácie, ktorý je aj súčasťou našej ústavy, teda zákazu diskriminácie. A, samozrejme, stále vo vzťahu k tým organizáciám, ktoré by museli preukazovať to, alebo sa teda označovať ako organizácie so zahraničnou pomocou, aj keby trebárs mali peniaze vedľa z Českej republiky alebo z Maďarska, alebo z Poľska, by stále platilo, že porušujú právny poriadok Európskej únie, predovšetkým voľný obeh kapitálu, ale aj ostatné práva ako právo na ochranu súkromia, právo na združovanie a právo na ochranu osobných údajov. Čiže tento návrh zákona v skutočnosti by sa ani nemal dostať do druhého čítania a ja navrhujem, aby Národná rada hlasovala o tom, že sa ním nebude ďalej zaoberať, pretože z môjho pohľadu tento zákon naozaj nemôže prekročiť prah tejto rozpravy v prvom čítaní. Ale keďže mám ešte pár minút, chcela som využiť tento čas, ktorý mám v ústnej rozprave, na to, aby som poukázala na to, že tento zákon je len súčasťou širšieho ťaženia vládnej koalície proti mimovládnym organizáciám, proti občianskym organizáciám, proti občanom a občiankam Slovenskej republiky, ktorí sa rozhodnú využiť svoje právo združovať sa a slobodne vyjadrovať svoj názor na fungovanie vecí verejných v oblastiach, ktoré sa tejto vládnej koalícii nepáčia, či už je to kritika verejnej moci, kritika korupcie alebo napríklad zasadzovanie sa za ochranu ľudských práv, komunít a skupín obyvateľstva, ktoré sa z nejakého dôvodu niekomu nepáčia, či už sú to ľudia s migračnou skúsenosťou, utečeneckou skúsenosťou alebo queer ľudia. A všimli sme si to a vidíme to tým, že na začiatku sme sa tu bavili o hrozbe, že sa zoberú teda a tá možnosť asignácie dvoch percent z daní, potom bola na začiatku roka zrušená dotačná schéma pre ľudské práva, z ktorých sú financované mnohé projekty aj kritickej spoločnosti voči štátnej moci, aj projekty, ktoré sa týkajú boja proti dezinformáciám, hoaxom a aj projekty, ktoré sa týkajú ochrany práv ľudí, ktorí sú príslušníkom menšinových komunít. Vysvetlenie pre zrušenie tejto dotačnej schémy bolo veľmi slabé, argumentovalo sa akýmisi nedostatkami a auditom, ktorý mal prísť. Doteraz sme ešte nevideli výsledky toho auditu a napriek tomu, napriek tomu, že ministerstvo spravodlivosti doteraz nepovedalo, aké dôvody v skutočnosti stáli v pozadí zrušenia tej dotačnej schémy a či sa potvrdili tie podozrenia o tom, že tam malo byť nejaké ovplyvňovanie alebo protiprávne prideľovanie prostriedkov, tak včera do skráteného medzirezortného pripomienkového konania predložili novelu vyhlášky, ktorá sa venuje tejto dotačnej schéme, kde veľmi, nastavujú veľmi netransparentné podmienky pre to, akým spôsobom budú tieto dotácie prideľované, pretože jednak z tej posudzovacej komisie, z tej odbornej komisie, ktorá má hodnotiť kvalitu projektov a ktorá bola zložená participatívne, vylučujú zástupcov a zástupkyne občianskeho sektora, ale ešte aj zrušujú verejné vypočutie ľudí, ktorí sa uchádzajú o podporu svojich projektov. Tak sa chcem spýtať aj predkladateľov tohto zákona, že keď v dôvodovej správe tento zákon odôvodňujú, že ako je potrebné zvýšiť tú netransparentnosť finančných tokov, údajnú netransparentnosť vo vzťahu k organizáciám občianskej spoločnosti, a je potrebné ich začať označovať nálepkou, že sú to organizácie so zahraničnou pomocou, a v podstate celá tá dôvodová správa k tomuto návrhu zákona je postavená na údajnej väčšej transparentnosti, tak ako toto súhlasí s tým, že samotné ministerstvo spravodlivosti má momentálne zámer spraviť jednu dobre fungujúcu transparentnú schému, kde každý si môže skontrolovať, akým spôsobom boli projekty pridelené, komu boli pridelené, kto bol vo výberovej komisii, môže sa zúčastniť verejného vypočutia, tak toto všetko ide ministerstvo spravodlivosti teraz zrušiť. To je tá transparentnosť? Vy vyčítate mimovládnym organizáciám netransparentnosť, to, že nemáte prehľad o finančných tokoch, a sami touto vládou idete spraviť z dotačnej schémy na ľudské práva jeden netransparentný tok peňazí, kde bohviekto dostane za bohvieakých podmienok a bohviekým finančné peniaze, ktoré sa doteraz prideľovali transparentne. Tak to vám veľmi gratulujem. To naozaj je vzor transparentnosti a toho, akým spôsobom má jedna vládna moc narábať s verejnými financiami, na ktoré sa tu my všetci skladáme z našich daní. Gratulujem vám. Myslím si, znova to zopakujem, že tento zákon je bič na mimovládne organizácie, je to snaha vlády umlčať kritikov, ktorá sa prejavuje aj v tejto oblasti, aj pri médiách, aj pri súdnictve. Tento zákon je neospravedlniteľný a neopraviteľný, a ak ho posuniete do druhého čítania alebo ak ho schválite, budete porušovať zákony tejto krajiny aj Európskej únie. Ste si toho vedomí, zoberte na seba tú zodpovednosť a nehlasujte zaňho v prvom čítaní. Ďakujem.